গাছে গাছে আমের মুকুলের মৌ মৌ গন্ধ
মজিবুর রহমান ফয়সাল | সোমবার, মার্চ ৫, ২০১৮
পৌষ ও মাঘের শীত শেষে ফালগুনী হালকা হাওয়ায় গাছে গাছে আমের মুকুলের মৌ মৌ গন্ধ। যেমন তার সুন্দর্য, তেমনি তার ঘ্রান। মুকুলভরা ডালে পাতাদের হাতছানি। মৌ মৌ গন্ধে মাতোয়ারা মৌমাছির দল। উপজেলার বিভিন্ন এলাকায় চোখে পড়ে চারদিকে আমের মুকুল। এবার অন্যান্য বারের তুলনায় আমের মুকুল অনেক বেশি দেখা যাচ্ছে। বড় ধরণের প্রাকৃতিক দুর্যোগ দেখা না দিলে এবার আমের ফলন ভালো হওয়ার প্রত্যাশা সবার। যে সব গাছে আমের মুকুল এসেছে এগুলো সঠিক ভাবে পরিচর্যা করলে এলাকার চাহিদা পূরণ করে বিক্রির জন্য ঢাকায় পাঠাতে পারবে এমনটাই আশা করছে আম চাষিরা। এ বছর উপজেলার ১২টি ইউনিয়ন ও ১টি পৌর সদরে রাস্তা ঘাট পুকুর পাড় বা ঘরের চালে যে দিকে তাকানো যায় চোখে পড়ে শুধুই আমের মুকুল।
স্কুলের পাশে ক্যামেরা হাতে করে গেলে স্কুলের কচিকাঁচা শিক্ষার্থীরা এ প্রতিনিধির সাথে গল্প কথনে মিশে যায়। কচিকাঁচা শিক্ষার্থীদের উপস্থিতিতে ফুটে উঠে আরেক পুষ্প কানন। মনে পড়ে যায় তখন পল্লীকবি জসীম উদ্দিনের ‘মামার বাড়ি’ কবিতার কথা। আয় ছেলেরা, আয় মেয়েরা, ফুল তুলিতে যাই, ফুলের মালা গলায় দিয়ে, মামার বাড়ি যাই।
নার্সারি শ্রেণীর ছোট্ট শিশু সাফফাত বাংলাদেশের খবরকে জানায় ‘আমাদের স্কুলের পাশে আম গাছের মুকুল থেকে অনেক সুন্দর সুভাস আসে। সেই সুভাসে আমরা সবাই মুগ্ধ হয়ে যাই।’ গাছে গাছে ফুটছে আমের মুকুল। চারদিকে ছড়িয়ে পড়ছে এই মুকুলের পাগল করা ঘ্রাণ। বাতাসে মিশে সৃষ্টি করছে মৌ মৌ গন্ধ। যে গন্ধ মানুষের মন ও প্রাণকে বিমোহিত করে। পাশাপাশি মধুমাসের আগমনী বার্তা শোনাচ্ছে আমের মুকুল।
এ যেন হলুদ আর সবুজের মহা মিলন। মুকুলে ছেয়ে আছে গাছের প্রতিটি ডালপালা। চারদিকে ছড়াচ্ছে সেই মুকুলের সুবাসিত পাগল করা ঘ্রাণ। তবে আমের ফলন নির্ভর করছে আবহাওয়ার ওপর। আবহাওয়া অনুকূলে থাকলে এ বছর আমের বাম্পার ফলনের আশা করছেন আম গাছিরা।